Reilu kuukausi sitten Yle pyysi havintoja vaalivaikuttamisesta. Vaikka pyyntö koski havaintoja verkossa, niin kerron silti muualla mediassa havaitsemastani pahimman luokan vaalivaikuttamisesta. Verkossa minä siihenkin olen törmännyt, vaikka asialla ovat olleet vastuulliseksi mediaksi itseään mainostavat lehdet.

Kyseessä on jo useamman viikon jatkunut virheellinen uutisointi SDP:n ympäristö- ja ilmastonmuutosta koskevista verolinjauksista. Ette varmaan ole tästä kokonaisuudesta kuulleet puhuttavankaan, koska koko ajan on puhuttu liha- ja maitoverosta, joita puolue kuulemma on korottamassa.

Tähänastinen uutisointi ”lihaverosta” on hyvä esimerkki mielikuvien vahvuudesta, asioihin perehtymisen heikkoudesta ja tahallisesta trollaamisesta. Toimittajat ovat tulkinneet Antti Rinteen puheita miten sattuu, mutta ilmeisesti eivät ole vahingossakaan lukeneet tuota vero-ohjelmaa kokonaan, jos ollenkaan. Niinpä olemme saaneet lukea, että Rinne on korottamassa lihan ja maidon verotusta. Tästä varsinaiset nettitrollit ovat saaneet vauhtia omille hölinöilleen, joiden mukaan demarit ovat kieltämässä lihan tuottamisen ja syömisen kokonaan. Ja aina löytyy niitä, jotka uskovat ja levittävät uhkakuvaa edelleen.

Jotta vaalivaikuttaminen olisi mahdollisimman tehokasta, niin asiasta pitää tehdä paljon uutisia. Ensin kerrottiin, että SDP aikoo korottaa lihan ja maidon verotusta. Kun puolue oikaisee virheellistä uutisointia, niin sitten kerrotaan, että nyt Rinne selittelee ja korjaa puheitaan. Tärkeintä vaikuttamisen kannalta on, että media ei suostu myöntämään tähänastisen uutisoinnin olleen huolimatonta ja faktoihin perustumatonta.

Näin asioihin itse perehtymättömille ja uutisia kritiikittä lukeville on annettu sellainen mielikuva, että puolue ei oikein itsekään tiedä mitä se haluaa ja aikoo tehdä. Tosiasiassa linjaus on ollut ihan selkeä, mutta kiireinen toimittaja ei tietenkään ennätä perehtyä alkuperäiseen ohjelmaan varsinkaan silloin, jos haluaa sujauttaa mukaan oman poliittisen näkemyksensä.

Tämä juttu ei ole demareiden mainostamista, vaan mediakritiikkiä. Sitä sanotaan puuttuvan kansalaisilta, mutta nykyisin sitä näyttää puuttuvan monilta toimittajilta. Median uskottavuus kärsii, kun toimittajat kirjoittavat omien poliittisten näkemyksiensä perusteella asenteellisia juttuja ja jättävät niiden oikaisemisen puolueelle, ja vielä senkin jälkeen laittavat tapahtuneen puolueen syyksi.

Samanlaisen jutun voisin kirjoittaa monista muistakin asioista ja puolueista, mutta olkoon tämä nyt vain esimerkkinä. Taas kerran varoitan, että älkää uskoko kaikkea mitä luette. Jos jokin uutinen tuntuu liian hyvältä tai huonolta ollakseen totta, niin todennäköisesti se ei ole totta. Näin vaalien alla se voi olla journalismin kaapuun verhottua vaalivaikuttamista.

Eli nettikielellä sanottuna ohjeeni sekä toimittajille että uutisia lukeville on, että KVG.